सड़कों की मरम्मत शुरू, राहगीरों को मिलेगी राहत
गड्ढों से परेशान वाहन चालक के लिए अच्छी खबर है। शहर के अंदर एवं सीमा से लगी जर्जर व गड्ढा युक्त सड़कों के नवीनीकरण का काम पीडब्ल्यूडी ने शुरू कर दिया। 50 लाख की लागत से चार किमी लंबी सड़कों की मरम्मत विभिन्न स्थानों पर होगी। इससे लोगों को गड्ढों से राहत मिलेगी।
शहर में कई स्थान पर जर्जर सड़कें लोगों की परेशानी का कारण बन रही थीं। सड़कों पर बने गड्ढे वाहन चालक की परेशानी का कारण बने थे। गड्ढों के कारण न केवल वाहन में टूट-फूट हो रही थी, बल्कि गड्ढों से बचने के चक्कर में लोग दुर्घटना ग्रस्त हो रहे थे।
लंबे समय से लोगों द्वारा सड़कों की मरम्मत कराए जाने की मांग की जा रही थी, लेकिन प्रशासन ध्यान नहीं दे रहा था। परेशान लोगों ने अपनी समस्या क्षेत्रीय विधायक व प्रदेश के कैबिनेट मंत्री डॉ. नरोत्तम मिश्रा के सामने रखी। डॉ. मिश्रा ने पीडब्ल्यूडी ईई आरके के हनुमंते को तत्काल सड़क की मरम्मत कराने के निर्देश दिए। डॉ. मिश्रा के निर्देश देते ही शहर की सड़कों की मरम्मत का काम शुरू हो गया।
वार्षिक रखरखाव के तहत किया जा रहा काम
सड़कों की मरम्मत का काम विभाग की वार्षिक रखरखाव की मद से किया जा रहा है। बताना होगा कि शासन द्वारा जिले की सड़कों के रखरखाव के लिए हर वर्ष राशि आवंटित की जाती है। इसी राशि से सड़कों की मरम्मत की जा रही है।
चार किमी लंबाई में होगा रखरखाव : बताना होगा कि शहरी सीमा में पीडब्ल्यूडी की 20 किमी लंबी सड़क है। इनमें से उस स्थान पर मरम्मत की जा रही है, जहां सड़कों की हालत अधिक खराब है।
शहर में डाली गई नई सड़क।
इन स्थानों पर होगी मरम्मत
वर्तमान में पटवा तिराहे से तलैया मोहल्ला, पुरानी कोतवाली के सामने, हजरत गुलजार शाह बाबा की मजार से सब्जी मंडी आदि स्थानों पर सड़कों का नवीनीकरण किया जा चुका है। शेष अन्य स्थानों पर भी सड़कों का नवीनीकरण किया जाएगा।
मंत्री के निर्देश पर हो रहा काम
मंत्री डॉ. मिश्रा के निर्देश पर शहर की सड़कों का नवीनीकरण, वार्षिक रखरखाव के तहत किया जा रहा है। चार किमी की लंबाई में सड़कों का रखरखाव होगा। सात दिन में काम होगा। आरके हनुमंते , ईई पीडब्ल्यूडी
अच्छी खबर
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva